section_heading: SJ Rc6
paragraph_text: Nakon privatizacije Švedskih željeznica i nove podjele trgovačkih društava, lokomotive podserije Rc6 su s početkom 2001. godine dodijeljene državnom putničkom prijevozniku SJ AB te su od tada korištene isključivo za vuču putničkih vlakova. Godine 2004., ukupno 12 vučnih jedinica podserije Rc6 prodano je privatnom teretnom operateru. Dio preostalih lokomotiva opremljen je sustavom daljinskog upravljanja, koje je omogućavalo vuču putničkih vlakova u tzv. sendvič sustavu, s po jednom lokomotivom na svakom kraju kompozicije, čime je znatno smanjeno potrebno vrijeme za promjenu smjera kretanja vlaka. Sustav daljinskog upravljanja ugrađen je na 34 vučne jedinice, kojima je dodijeljena oznaka Rc6U te su prije svega namijenjene za vuču prigradskih putničkih vlakova.